APSTIPRINĀTI

ar Ādažu novada pašvaldības domes

27.07.2022. sēdes lēmumu

(protokols Nr. 29 § 5)

NOTEIKUMI

Ādažos, Ādažu novadā

2022. gada 27. jūlijā  **Nr. 15**

**Vidi degradējošu, sagruvušu vai cilvēku drošību apdraudošu būvju klasifikācija**

*Izdoti saskaņā ar Valsts pārvaldes iekārtas likuma 72. panta pirmās daļas 2. punktu un Ministru kabineta 19.08.2014. noteikumu Nr. 500 “Vispārīgie būvnoteikumi” 158. punktu*

1. Noteikumi nosaka kārtību, kādā Ādažu novada pašvaldība klasificē vidi degradējošas, sagruvušas, vai cilvēku drošību apdraudošas būves (turpmāk – būves) Ādažu novada administratīvajā teritorijā.
2. Būvēm, tai skaitā arī nepabeigtām būvēm, kurām pārsniegts maksimālais būvdarbu veikšanas ilgums vai kuru uzturēšanā nav ievērotas būvniecības normatīvajos aktos noteiktās būtiskās prasības, piemēro šādu klasifikāciju:
   1. **sagruvusi būve** – daļēji vai pilnīgi sagruvusi ēka vai inženierbūve, kurai ir nesošo konstrukciju (pamatu, ārsienu, jumta, pārsegumu, u.tml.) daļēja vai pilnīga sabrukšana, kas nepieļauj tās izmantošanu;
   2. **cilvēku drošību apdraudoša būve** – būve, kuras nesošo vai norobežojošo konstrukciju (pamati, sienas, pārsegumi, jumta nesošā konstrukcija, kāpnes, u.c. elementi) bojājumi un deformācijas ir potenciāli bīstamas, rada draudus cilvēku drošībai un ietekmē būves mehānisko stiprību un stabilitāti;
   3. **vidi degradējoša būve** – būve un inženierbūve, kuras ārējās konstrukcijas (fasādes apdare un tās elementi, jumta iesegums, logi, durvis, balkoni, lodžijas, u.c.) ir tādā vizuālā un tehniskā stāvoklī, kas neatbilst normatīvo aktu noteikumiem par būvju un teritoriju uzturēšanu.
3. Būves novērtēšanu pēc personas iesnieguma saņemšanas vai Ādažu novada būvvaldes (turpmāk – Būvvalde) iniciatīvas veic Būvvaldes būvinspektors, apsekojot un vizuāli novērtējot būvi, tās stāvokli un sniedzot atzinumu par būves apsekošanu (turpmāk – Atzinums).
4. Spēkā esoša būvatļauja nav par pamatu būves neklasificēšanai.
5. Būvvalde nosūta būves īpašniekam vai tiesiskajam valdītājām (turpmāk – persona) Atzinumu un pavadvēstuli, nosakot termiņu paskaidrojuma sniegšanai.
6. Pēc paskaidrojuma saņemšanas vai tā nesaņemšanas gadījumā Būvvalde pieņem lēmumu un nosūta to personai par veicamajām darbībām būves sakārtošanai, nosakot izpildes termiņu. Ja lēmums netiek izpildīts, Būvvalde pieņem lēmumu par būves klasificēšanu. Būvvaldes lēmums ir starplēmums Administratīvā procesa likuma izpratnē, un 5 (piecu) darba dienu laikā pēc tā spēkā stāšanās Būvvalde nosūta lēmumu pašvaldības administrācijas Grāmatvedības nodaļai, kas veic nekustamā īpašuma nodokļa pārrēķinu.
7. Lai atceltu būvei noteikto klasifikāciju, Būvvaldes būvinspektors apseko būvi pēc personas pieprasījuma, dokumentē būves sakārtošanas faktu un iesniedz Būvvaldei jaunu Atzinumu, savukārt Būvvalde pieņem lēmumu par būves klasifikācijas atcelšanu, ko 5 (piecu) darba dienu laikā pēc tā spēkā stāšanās nosūta Grāmatvedības nodaļai, kas veic nekustamā īpašuma nodokļa pārrēķinu.
8. Katrai būvei Būvvalde iekārto lietu ar aktiem par būves tehnisko stāvokli, saraksti un citus dokumentus par būvi.
9. Būvvalde uztur būvju reģistru, ko publicē Ādažu novada pašvaldības oficiālajā tīmekļvietnē [www.adazi.lv](http://www.adazi.lv).
10. Ar šo noteikumu pieņemšanu spēku zaudē Ādažu novada domes 2019. gada 28. maija noteikumi Nr. 8 “Noteikumi par vidi degradējošu, sagruvušu vai cilvēku drošību apdraudošu būvju klasifikāciju”.

Pašvaldības domes priekšsēdētājs M.Sprindžuks